CELEX: 32020Q1223(01)
Language: el
Date: 2020-12-14 00:00:00
Title: Απόφαση αριθ. 19-2020 του Ελεγκτικού Συνεδρίου της 14ης Δεκεμβρίου 2020 για την τροποποίηση του άρθρου 19 του εσωτερικού του κανονισμού

23.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 434/66
               
            
         ΑΠΟΦΑΣΗ αριθ. 19-2020 ΤΟΥ ΕΛΕΓΚΤΙΚΟΥ ΣΥΝΕΔΡΙΟΥ
         της 14ης Δεκεμβρίου 2020
         για την τροποποίηση του άρθρου 19 του εσωτερικού του κανονισμού
         ΤΟ ΕΥΡΩΠΑΪΚΟ ΕΛΕΓΚΤΙΚΟ ΣΥΝΕΔΡΙΟ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 287, παράγραφος 4, πέμπτο εδάφιο,
         Έχοντας υπόψη την έγκριση του Συμβουλίου της 23ης Νοεμβρίου 2020,
         Εκτιμώντας ότι:
         
                     (1)
                  
                  
                     Ο εσωτερικός κανονισμός του Ελεγκτικού Συνεδρίου («Συνέδριο») δεν παρέχει στο Συνέδριο τη δυνατότητα να εγκρίνει τις αποφάσεις του εξ αποστάσεως, μέσω βιντεοδιάσκεψης ή τηλεφωνικής διάσκεψης, σε εξαιρετικές περιστάσεις οι οποίες συνιστούν ανώτερη βία.
                  
               
                     (2)
                  
                  
                     Προκειμένου το Συνέδριο να μπορεί να εγκρίνει τις αποφάσεις του εξ αποστάσεως σε εξαιρετικές περιστάσεις οι οποίες συνιστούν ανώτερη βία, και να διασφαλίζει το αδιάλειπτο της εκ μέρους του λήψης αποφάσεων υπό τις συγκεκριμένες συνθήκες, είναι αναγκαία η τροποποίηση του εσωτερικού του κανονισμού,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το άρθρο 19 του εσωτερικού κανονισμού του Ελεγκτικού Συνεδρίου αντικαθίσταται από το ακόλουθο κείμενο:
            
               
                  «Άρθρο 19
                  Διαδικασία λήψης αποφάσεων
                  
                     1.   Με την επιφύλαξη της εφαρμογής της έγγραφης διαδικασίας που προβλέπεται στο άρθρο 25 παράγραφος 5, το Συνέδριο λαμβάνει τις αποφάσεις του σε επίσημη συνεδρίαση.
                  
                  
                     2.   Σε δεόντως αιτιολογημένες και εξαιρετικές περιστάσεις, οι οποίες συνιστούν ανώτερη βία, ιδίως οι μείζονες κρίσεις δημόσιας υγείας, οι φυσικές καταστροφές ή οι τρομοκρατικές ενέργειες, και καθορίζονται από τον Πρόεδρο, το Συνέδριο μπορεί να λαμβάνει τις αποφάσεις σε επίσημη εξ αποστάσεως συνεδρίαση, μέσω βιντεοδιάσκεψης ή τηλεφωνικής διάσκεψης, στην οποία τα Μέλη μπορούν να συμμετέχουν όντας είτε στο Συνέδριο είτε σε άλλη τοποθεσία. Ο πρόεδρος συγκαλεί τις συνεδριάσεις αυτές, των οποίων και προεδρεύει, και είναι υπεύθυνος για την ομαλή διεξαγωγή τους. Η έγγραφη διαδικασία που ορίζεται στο άρθρο 25, παράγραφος 5, εφαρμόζεται αναλόγως.
                  
                  
                     3.   Η παράγραφος 2 εφαρμόζεται όσον αφορά τις συνεδριάσεις των Τμημάτων και των επιτροπών. Ο πρόεδρος του αντίστοιχου Τμήματος ή της επιτροπής συγκαλεί και προεδρεύει των συνεδριάσεων αυτών και ευθύνεται για την ομαλή τους διεξαγωγή.
                  
                  
                     4.   Οι αποφάσεις που προβλέπονται στα άρθρα 4, παράγραφος 4, 7, παράγραφος 2, και 13, παράγραφος 1 του εσωτερικού κανονισμού, και λαμβάνονται με μυστική ψηφοφορία, μπορούν να εγκριθούν από το Συνέδριο συνερχόμενο εξ αποστάσεως κατ’ εφαρμογήν της παραγράφου 2 του παρόντος άρθρου, υπό την προϋπόθεση της διασφάλισης της μυστικότητας της ψήφου.».
                  
               
            
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 14 Δεκεμβρίου 2020.
            
               
                  Για το Ελεγκτικό Συνέδριο
               
               Klaus-Heiner LEHNE
               
                  Πρόεδρος